b"\n_START_ARTICLE_\nCarl August Hagberg\n_START_PARAGRAPH_\nCarl August Hagberg (7. juli 1810 i Lund \xe2\x80\x93 8. januar 1864 sammesteds) var en svensk \xc3\xa6stetiker og Shakespeare-overs\xc3\xa6tter, s\xc3\xb8n af Carl Peter Hagberg, bror til Jacob Theodor Hagberg._NEWLINE_Hagberg studerede i Upsala, hvor han 1830 tog magistergraden. Kort efter blev han docent ved universitetet der og holdt forel\xc3\xa6sninger, s\xc3\xa6rlig over gr\xc3\xa6ske litteraturen; han udgav en overs\xc3\xa6ttelse af Aristofanes' Demagogerne, samt Bidrag till den grekiska dramatikens historia. 1835\xe2\x80\x9436 foretog han en rejse til Tyskland og Frankrig, hvor han blandt andet gjorde personligt bekendtskab med Victor Hugo og Lamartine; efter sin hjemkomst udgav han en afhandling: Om den nya fransyska vitterheten._NEWLINE_1840 blev han professor i \xc3\xa6stetik, litteraturhistorie og moderne sprog ved universitetet i Lund. Blandt hans konkurrenter til dette embede var digteren Almqvist, og det blev af mange anset for en uretf\xc3\xa6rdighed, at Hagberg blev foretrukket. Han blev heller aldrig noget betydeligt p\xc3\xa5 \xc3\xa6stetikkens omr\xc3\xa5de, derimod gjorde han sig i h\xc3\xb8j grad fortjent af den svenske litteratur ved at overs\xc3\xa6tte Shakespeare p\xc3\xa5 svensk. Denne overs\xc3\xa6ttelse er overordentlig v\xc3\xa6rdifuld; den vidner ikke blot om hans indg\xc3\xa5ende forst\xc3\xa5else af den store engelske digter, men ogs\xc3\xa5 om hans sj\xc3\xa6ldne poetiske sans og hans enest\xc3\xa5ende herred\xc3\xb8mme over det svenske sprog._NEWLINE_Efter at han havde fuldendt dette v\xc3\xa6rk, der optog n\xc3\xa6sten 11 \xc3\xa5r af hans liv, sysselsatte han sig med forarbejderne til Svenska Akademiens Ordbok. Dette f\xc3\xb8rte ham igen ind p\xc3\xa5 studiet af nordisk oldsprog og oldlitteratur, og det nyoprettede professorat i Lund i dette fag blev ogs\xc3\xa5 overdraget ham. Af hans \xc3\xb8vrige arbejder kan n\xc3\xa6vnes hans deltagelse i redaktionen af tidsskriftet Studier, kritiker och notiser."